गले में खूबसूरत मोतियों की माला भला किसे अच्छी नहीं लगती। हैदराबाद में लंबा सा बाजार है मोतियों वाला। ये बाजार पुराने हैदराबाद में ऐतिहासिक चारमीनार से शुरू होता है। वही चार मीनार जो हैदराबाद शहर का लैंडमार्क माना जाता है। इस चार मीनार के पीछे है मक्का मस्जिद और सामने है मोतियों का बाजार। जब कभी आप हैदराबाद जाएं तो चारमीनार जरूर देखना चाहेंगे। भले आप दिल्ली के कुतुबमीनार पर नहीं चढ़ सकते हों लेकिन हैदराबाद में चारमीनार पर चढ़ सकते हैं। चढ़ने के लिए अलग सीढ़ियां हैं तो उतरने के लिए अलग। चार मीनार की मुंडेर से दिखाई देती है ऐतिहासिक मक्का मस्जिद।